Budúcnosť britského metalového magazínu Metal Hammer je nejasná. Materská spoločnosť Team Rock je insolventná, v ostatnom čase bola vysoko stratová. O prácu už prišlo 73 ľudí.
Magazín Metal Hammer bol založený v roku 1983 a od toho času pravidelne zásoboval metalovú komunitu informáciami. Jeho materská spoločnosť, ktorá v roku 2013 kúpila spoločne s ním aj časopisy Classic Rock a Prog, je podľa správy z roku 2015 v strate viac ako 10 miliónov libier. Aktuálne zostalo v redakciách magazínu Metal Hammer v Londýne a v Glasgowe 7 ľudí, ktorí pomáhajú úradom. Spoločnosť Team Rock bola, podľa ich vyjadrení, v strate dlhší čas. A hoci sa firma snažila úspornými opatreniami prepad zmierniť, nebola iná cesta, ako vyhlásiť insolventnosť.